<classify> Ule mchezo wa Kundi C uliokua ukisubiriwa kwa hamu kwa wana Afrika Mashariki sasa u-mbioni kuwani, kesho ndiyo siku yake, ambapo mahasimu wawili Tanzania na Kenya wanatarajiwa kuchuana vikali kuwania alama tatu muhimu ili kujiweka katika mazingira mazuri ya kufuzu hatua ya 16 bora. Mchezo huo utapigwa katika Uwanja wa June 30, ambao unamilikiwa na Jeshi la Anga la Misri. Huu ndiyo mchezo ambao kwa kiasi kikubwa utatoa mustakabali wa timu zote mbili kama kuna nafasi ya kufuzu hatua ya 16 bora, kwani atakayefungwa, safari ndiyo itakuwa imeishia hapo. Tanzania Mchezo wa kwanza Tanzania ilipoteza dhidi ya Senegal kwa kufungwa mabao 2-0 huku wakionesha kiwango kisichoridhisha. Hii ni mara ya pili kushiriki michuano hii baada ya takribani miaka 39 kupita. Mara ya mwanzo na mwisho ilikuwa mwaka 1980. Mchezo dhidi ya Kenya ndiyo angalau unawapa nafasi ya kuvuna walau alama moja kama sio tatu kutokana na ubora wa timu nyingine iliyobaki kwenye kundi hilo Algeria ambao bado hawajacheza nao. Taifa Stars ambayo ipo chini ya kocha Mnigeria Emmanuel Amunike, takwimu zake za michezo mitano iliyopita hairidhishi sana kwani wameshinda mara moja, sare moja na kufungwa michezo mitatu. Katika mchezo uliopita dhidi ya Senegal, kwa ujumla maeneo yote yalionekana kupwaya kuanzia beki, kiungo mpaka safu ya ushambuliaji ambayo ilikuwa chini ya Mbwana Samatta. Angala upande wa mlinda lango Aishi Manula alijitahidi kwani aliokoa nafasi za wazi zisizopungua tatu. Takwimu zinaonesha kuwa Tanzania walipiga mashuti 4 tu dhidi ya 21 ya wapinzani wao Senegal. Hivyo mchezo dhidi ya Kenya kunahitajika marekebisho makubwa kwenye kila idara ili ushindi uweze kupatikana. Kenya Kenya kwa upande wao pia hawakuonekana kuwa na madhara yoyote mbele ya Algeria katika mchezo wao wa ufunguzi licha kuwa na rekodi nzuri katika michezo yao mitano iliyopita. Walizidiwa kila idara na wapinzani wao. Hata hivyo wanaweza kuamka mbele ya majirani zao Tanzania ambao pia ni wajeruhiwa tayari. Katika michezo mitano ya mwisho iliyopita, Harambee Stars wamekuwa na matokeo si haba ukifananisha na Tanzania, wameshinda mara mbili, sare mara moja na kufungwa mara mbili. Hata hivyo Kenya pia wameonesha udhaifu mkubwa kwenye eneo la ulinzi kama ilivyo kwa Tanzania pamoja na safu ya ushambuliaji katika mchezo dhidi ya Algeria. Vijana hao wa Sébastien Migné raia wa Ufaransa hawakupiga hata shuti moja lililolenga lango na kuruhusu mabao mawili rahisi kabisa. Goli la kwanza ni la penati, ambapo Dennis Odhiambo alimfanyia madhambi Youcef Attal ndani ya eneo la penati na Mahrez akafunga bao la pili baada ya mpira kumgonga Abud Omar na kubadilisha mwelekeo.  <topic>: michezo 